《手植桧灾次吴文定公韵》
明代·林俊

物理有代谢，人事多故新。皇王与帝霸，在眼今谁存。

两楹久梦与，手植犹庙门。纪年系衰周，历劫经暴秦。

九泉绝根曲，松桂非其群。李赵盛两见，郁尔苍云屯。

由蘖百年内，左纽还旧文。默运自元化，一体气焉分。

郁攸适为虐，此酷能前闻。枝叶化灰烬，祸比林木均。

犹馀根与干，周视环百巡。苏枯谅斯在，脉理关天人。

刚贞候芽茁，怒长相嶙峋。

作者简介：（1452—1527）明福建莆田人，字待用，号见素、云庄。成化十四年进士。授刑部主事，进员外郎。曾上疏请斩僧继晓并治中贵梁芳罪，触帝怒，下狱，贬姚州判官。寻召还，复官，改南京。正德时，以右副都御史巡抚四川，镇压蓝廷瑞等起事。嘉靖时官至刑部尚书。有《见素文集》、《西征集》。